Die vlag van Amerikaans-Samoa is op 27 April 1960 amptelik in gebruik geneem. Die vlag vertoon ’n wit driehoek met rooi fraaiings wat na die vlagpaal wys op ’n blou agtergrond met ’n arend wat in sy pote ’n oorlogsknuppel en ’n vlieëwaaier vashou. Die kleure en simbole van die vlag dra kulturele, politieke en streeksbetekenis. Die rooi, wit en blou stel die kleure voor wat tradisioneel deur die Verenigde State en Samoa gebruik is. Die witkoparend stel die Verenigde State voor en word op die vlag vertoon ten spyte daarvan dat die voël glad nie in Amerikaans-Samoa voorkom nie. In die pote van die arend is twee Samoaanse simbole wat verwys na Amerika se voogdyskap oor Amerikaans-Samoa en dit roep die Grootseël van die Verenigde State in herinnering. Die simbole is ’n uatogi (’n oorlogsknuppel wat die mag van die regering uitbeeld) en ’n fue (’n vlieëwaaier wat die wysheid van die tradisionele Samoaanse leiers uitbeeld). Voordat Europeërs in die laat 18de eeu voet op die eilande gesit het, het Samoa geen vlae gebruik nie.